Brasilië-sokkerspan sterf: Oorsaak van vliegongeluk dalk bekendDie laaste foto voor die Chapecoense-sokkerspan van Brasilië die noodlottige vlug onderneem het ŉ Opname van ŉ gesprek tussen die vlieënier en die lugverkeerbeheerders, oomblikke voor die vliegtuig Maandagaand in Colombia neergestort het waarin lede van ŉ Brasiliaanse sokkerspan gereis het, het uitgelek. Die vlieënier van die gehuurde vliegtuig het aan lugverkeerbeerders gesê hy het nie meer brandstof nie en het desperaat gepleit vir toestemming om te land voor hy in ŉ berg vasgevlieg het. ŉ Vroulike lugverkeerbeheerder het aan die angstige vlieënier verduidelik nóg ŉ vliegtuig met meganiese probleme is reeds herlei en nader die landingstrook en het prioriteit. Hulle het die vlieënier van die gehuurde vliegtuig opdrag gegee om sewe minute te wag. Terwyl die vliegtuig in die houpatroon was, het die vlieënier egter al hoe meer desperaat geword. “Algehele elektroniese probleme, sonder brandstof,” het hy gesê in die finale oomblikke voor die vliegtuig Maandagaand vier minute lank in ŉ spiraalvormige patroon gedraai en uiteindelik in ŉ berg vasgevlieg het. Die lugverkeerbeheerder het in daardie stadium die erns van die situasie besef en het aan die ander vliegtuig gesê om sy landing uit te stel om plek te maak vir die gehuurde vliegtuig. Dit was egter te laat. Die vlieënier het net voor dit stil geword het, gesê hy vlieg teen ŉ hoogte van 9 000 voet met ŉ finale versoek om te land. Die media in Colombia het die opname bekom en dit bevestig die verklarings deur ŉ vlugkelner wat die ongeluk oorleef het en ŉ vlieënier wat naby gevlieg en die gesprek gehoor het. Dit, tesame met die gebrek aan ŉ ontploffing tydens impak, dui op ŉ seldsame geval waar ŉ vliegtuig nie meer brandstof het nie, as ŉ oorsaak van die vliegtuigongeluk. Volgens kenners het die vliegtuig sy maksimumafstand afgelê. Owerhede vermy egter om in hierdie stadium enige enkele oorsaak vir die ongeluk aan te gee. Slegs ses van die 77 persone aan boord het oorleef. Spelers van die Chapecoense-sokkerklub was aan boord die vliegtuig. Die span sou Woensdag teen Atletico Nacional in Medellin gespeel het, die uiteinde van ŉ baie goeie seisoen wat die sokkermal Brasilië gaande gehad het. ŉ Volle ondersoek sal na verwagting maande lank duur en alles van die 17 jaar oue vliegtuig en sy instandhoudingsgeskiedenis sal ondersoek word. Die ses oorlewendes sterk aan in hospitale. Drie is in ŉ kritieke, maar stabiele toestand. Daar was geen teken van brandstof by die ongelukstoneel nie en die vliegtuig het nie met impak ontplof nie – een van die redes waarom ses persone oorleef het.